200401653 - Taloussanomat - Ilta-Sanomat
Hauskaidea
Julkaistu: 5.5.2004 13:59
5.5.2004 13:59
Nokia on viime aikoina laajentanut tuotevalikoimaansa myös matkapuhelimien ulkopuolelle. Yksi tällainen on kamerakännyköillä otetuille kuville tarkoitettu Image Frame -valokuvakehys.
Ensi pohdinnalla ajatus pelkästään kuvien näyttämiseen tarkoitetusta laitteesta tuntuu typerältä. Mutta toisaalta vaihtuvat kuvat lapsista, lemmikkieläimistä, puolisosta tai autosta on ihan hauska idea.
Kyse onkin tottumisesta. Perinteisiin valokuvakehyksiin on jo totuttu, mutta kuvien digitalisoituessa entistä enemmän tarve kuvien toisenlaiselle esiin panolle kasvaa. Yksi ratkaisu on erilaiset digitaaliset näyttölaitteet, joiden avulla saadaan suuremmatkin määrät kuvia näytille.
Nokian Image Framesta on kaksi mallia. SU-4, johon kuvat ladataan sujuvasti infrapunayhteyden avulla. SU-7:ssä on lisäksi mahdollisuus mms-viestillä lähettää kuvia. Tämä vaatii puhelimeen oman matkapuhelinliittymän ja sim-kortin.
Laitteissa ei ole omaa akkua, joten käyttö rajoittuu sähköpistokkeen lähelle. Kehys saa virran mukana tulevalla laturilla, joka on samanlainen kuin uusimmissa Nokian puhelimissa. Vanhoilla latureilla kehys ei toimi vaikka pistoke sopiikin.
Kehyksen toiminnot sujuvat kyljessä olevan paneelin avulla. Toiminnot jäävät mahdollisuuteen valittujen kuvien näyttämiseen puolen minuutin välein tai ainoastaan yhden kuvan näyttämiseen. Kuvia voi myös kääntää haluttuun suuntaan.
Vaikka kamerapuhelinten kuvanlaatuakaan ei vielä voi kehua, niin kehysten näyttö on todella kehno. Kuvat näkyvät selvästi käytännössä vain suoraan edestä päin katsottuna. Värejä löytyy vain 4096, kun uusimmissa puhelimissa värejä on yli 65 000.
Kovin tosissaan ei Nokiakaan tunnu kehystensä kanssa olevan. Laitteiden suositushinnat ovat sen verran toiselta planeetalta ominaisuuksiin nähden. SU-4 maksaa 290 euroa ja SU-7 470 euroa. Vastaavalla hinnalla saa jo kehyksiä, johon voi tallettaa laadukkaammilla digitaalikameroilla otettuja kuvia.
Ajatusta ei kuitenkaan kannata täysin tyrmätä. Kannattaakin jäädä odottelemaan, että aasialaiset elektroniikkavalmistajat heräävät ajatukseen ja alkavat valmistaa halpoja kehyksiä kamerapuhelinten kuville.